Diari Oficial de la Generalitat Valenciana


Sumari del DOGV 9760, del 05-01-2024 (2023/13502)

RESOLUCIÓ de 27 de desembre de 2023, conjunta de la directora general d'Innovació i Inclusió Educativa i del director general d'Universitats, per la qual es dicten instruccions per a l'adaptació en les proves d'accés a les universitats públiques valencianes per a les persones amb necessitats específiques de suport educatiu per al curs 2023-2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9760

Data del DOGV
:   05-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13726


Data del document
:   27-12-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * títol d'estudis

RESOLUCIÓ de 27 de desembre de 2023, conjunta de la directora general d'Innovació i Inclusió Educativa i del director general d'Universitats, per la qual es dicten instruccions per a l'adaptació en les proves d'accés a les universitats públiques valencianes per a les persones amb necessitats específiques de suport educatiu per al curs 2023-2024. [2023/13411]  
Índex  
Preàmbul  
Primer. Objecte i àmbit d'aplicació  
Segon. Persones destinatàries de les adaptacions en les proves d'accés a la universitat  
Tercer. Tipus d'adaptacions d'accés  
Quart. Subcomissió de suport educatiu  
Cinqué. Procediment per a determinar les adaptacions en les proves d'accés a la universitat  
Sisé. Documentació  
Seté. Declaració responsable  
Huité. Comunicacions  
Nové. Petició d'informació a altres administracions  
Dècim. Circumstàncies sobrevingudes  
Onzé. Vigència de les adaptacions  
Dotzé. Calendari  
Tretzé. Difusió  
Catorzé. Entrada en vigor  
Annex I. Adaptacions d'accés orientatives per tipus de NEAE  
Annex II. Sol·licitud d'adaptació d'accés a la PAU (Batxillerat i cicles formatius)  
Annex III. Sol·licitud d'adaptació d'accés a la PAU (majors de 25, 40 i 45 anys)  
Annex IV. Certificat de la titularitat del centre d'adaptacions d'accés a la PAU  
Annex V. Calendari d'adaptacions d'accés a la PAU 2023-2024  
  
  
  
Preàmbul  
  
La Llei orgànica 2/2006, de 3 de maig, d'educació, modificada per Llei orgànica 3/2020, de 29 de desembre, establix que la prova d'accés a la universitat es realitzarà adoptant les mesures necessàries per a assegurar la igualtat d'oportunitats, la no discriminació de l'alumnat amb necessitat específica de suport educatiu i l'accessibilitat universal de les persones amb discapacitat que es presenten.  
La Llei 11/2003, de 10 d'abril, sobre l'estatut de les persones amb discapacitat, indica que la Conselleria o l'organisme de la Generalitat amb competències en matèria d'educació i formació seran els encarregats de garantir una política de foment que assegure el procés educatiu adequat, l'adopció d'ajustos raonables en funció de les necessitats individuals i facilite les mesures de suport personalitzades i efectives en entorns que fomenten al màxim el desenvolupament acadèmic i social, de conformitat amb l'objectiu de la plena inclusió.  
  
El Reial decret 243/2022, de 5 d'abril, pel qual s'establixen l'ordenació i els ensenyaments mínims del Batxillerat, en el seu article 25, indica que s'establiran les mesures més adequades perquè les condicions de realització de les avaluacions s'adapten a les necessitats de l'alumnat amb necessitat específica de suport educatiu. Les administracions educatives fomentaran l'equitat i inclusió educativa, la igualtat d'oportunitats i la no discriminació de l'alumnat amb discapacitat. Per a això s'establiran les mesures de flexibilització i alternatives metodològiques d'accessibilitat i disseny universal que siguen necessàries per a aconseguir que este alumnat puga accedir a una educació de qualitat en igualtat d'oportunitats. Igualment, establiran mesures de suport educatiu per a l'alumnat amb dificultats específiques d'aprenentatge. En particular, s'establiran per a este alumnat mesures de flexibilització i alternatives metodològiques en l'ensenyament i avaluació de la llengua estrangera. Estes adaptacions en cap cas es tindran en compte per a minorar les qualificacions obtingudes.  
El Reial decret 310/2016, de 29 de juliol, pel qual es regulen les avaluacions finals d'Educació Secundària Obligatòria i de Batxillerat, indica que, amb la finalitat d'assegurar la igualtat d'oportunitats, la no discriminació i l'accessibilitat universal de les persones, en cada convocatòria les administracions educatives adoptaran les mesures oportunes per a adaptar les condicions de realització de les proves a les necessitats de l'alumnat que presenta necessitats específiques de suport educatiu. En funció de la necessitat, es podran adoptar mesures com l'adaptació dels temps, la utilització de formats especials i la posada a la disposició de l'alumnat dels mitjans materials i humans, dels suports i de les ajudes tècniques que necessite per a la realització de les proves, així com la garantia d'accessibilitat de la informació i la comunicació dels processos i la del recinte o espai físic on estes es desenvolupen. El departament d'orientació de cada centre educatiu realitzarà un informe per cada alumne a què es referix este apartat, que serà tingut en compte a l'hora d'establir les adaptacions que siguen procedents. Estes adaptacions no computaran de manera negativa menyscabant la qualificació final obtinguda en les proves.  
  
El Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat, en l'article 31, sobre les mesures de resposta educativa per a la inclusió, establix que els centres educatius que impartixen ensenyaments de batxillerat han de fer les adaptacions pertinents i facilitar les mesures i els suports necessaris, d'acord amb la normativa vigent, perquè l'alumnat amb necessitats específiques de suport educatiu puga cursar estos estudis. Així mateix, s'han d'establir les mesures més adequades perquè les condicions de realització de les avaluacions s'adapten a les necessitats d'este alumnat.  
  
El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, en l'article 8.h, establix que els departaments d'orientació han de transmetre i recollir, d'acord amb la normativa vigent, la informació educativa de l'alumnat que requerix una resposta personalitzada, entre les diferents estructures de l'orientació educativa i professional, els servicis i institucions de l'entorn implicades i els servicis públics de l'Administració local, autonòmica o estatal. Este decret, en el seu article 8, atribuïx als departaments d'orientació educativa i professional la funció de participar en l'avaluació sociopsicopedagògica, facilitant l'assessorament i acompanyament necessari a les famílies i a l'alumnat i, en l'article 13, atribuïx a les unitats especialitzades d'orientació la funció de realitzar els informes i les actuacions tècniques que, dins del seu àmbit d'especialització, determine la conselleria competent en matèria d'educació.  
  
El Decret 38/2021, de 5 de març, del Consell, de regulació de la Comissió gestora de les proves d'accés i preinscripció en les universitats públiques del sistema universitari valencià, en el seu article 10, crea la Subcomissió de suport educatiu de les proves d'accés a la universitat, amb dependència de la Comissió gestora, a la qual atribuïx la funció d'estudi de les peticions d'adaptacions per als exàmens dels processos d'accés a les universitats públiques del Sistema Universitari Valencià i les corresponents resolucions de les sol·licituds.  
  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, disposa, entre les seues línies generals d'actuació, la identificació i l'eliminació de barreres que poden ser presents en el context escolar i sociocultural i en totes les dimensions que definixen l'escola inclusiva, posant l'èmfasi especialment en l'inici de l'escolarització i en els moments de transició. La identificació i valoració de les necessitats educatives de l'alumnat es durà a terme de la manera més primerenca possible, amb la finalitat de determinar les mesures i els suports més oportuns.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, regula, en l'article 11.3, que l'alumnat amb necessitats específiques de suport educatiu que sol·licita participar en les proves d'accés a la universitat té dret a l'adaptació d'estes proves, d'acord amb les seues necessitats, i que en cap cas podrà comportar una modificació dels continguts bàsics a avaluar. Així mateix, s'indica que la conselleria competent en matèria d'educació ha d'establir, amb l'antelació i la publicitat suficient perquè siguen coneguts, els criteris sobre els tipus d'adaptació i els requisits per a la realització d'estes proves.  
  
L'Ordre 10/2023, de 22 de maig, de la Conselleria d'Educació, Cultura i Esport, per la qual es regulen i es concreten determinats aspectes de l'organització i el funcionament de l'orientació educativa i professional en el sistema educatiu valencià, en la disposició final primera preveu les modificacions de l'Ordre 20/2019, de 30 d'abril, sobre l'adaptació de les proves d'accés als ensenyaments postobligatoris i de règim especial i l'article 11.3 queda redactat de la manera següent, l'alumnat amb necessitats específiques de suport educatiu que sol·licita participar en les proves d'accés, certificació o acreditació en els ensenyaments de Formació Professional, ensenyaments de règim especial o la universitat té dret a l'adaptació d'estes proves, d'acord amb els procediments establits per la conselleria competent en matèria d'educació, que en cap cas podrà comportar una modificació dels continguts bàsics que s'hagen d'avaluar. Així mateix, s'indica que la conselleria competent en matèria d'educació establirà amb l'antelació i la publicitat suficients, els criteris sobre els tipus d'adaptació i els requisits per a realitzar estes proves.  
  
  
Dins de l'itinerari acadèmic, l'accés a la universitat representa un dels moments de transició més significatius per a l'estudiantat, en tant que de l'èxit aconseguit depén en gran manera el seu futur professional i laboral. D'ací la importància que les administracions implicades, els centres educatius i les universitats anticipen i establisquen els mecanismes necessaris per a eliminar les barreres i les desigualtats que puguen produir-se en estos moments i que afecten especialment les persones més vulnerables, com les que presenten necessitats específiques de suport educatiu.  
Per este motiu, es fa necessari que la conselleria implicada garantisca, des dels principis de qualitat, equitat i accessibilitat universal i sense renunciar als principis de mèrit i capacitat, la igualtat d'oportunitats en les proves d'accés a la universitat per a les persones amb necessitats específiques de suport educatiu.  
Tenint en compte tot l'exposat i de conformitat amb el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, d'acord amb el Decret 131/2023, de 10 d'agost, del Consell, pel qual s'establix el Reglament orgànic i funcional de la Presidència de la Generalitat, el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolem:  
  
Primer. Objecte i àmbit d'aplicació  
Esta resolució té per objecte organitzar el procediment i les mesures d'adaptació en les proves d'accés a les universitats públiques valencianes per a les persones que presenten necessitats específiques de suport educatiu, per al curs 2023-2024.  
  
Segon. Persones destinatàries de les adaptacions en les proves d'accés a la universitat  
Poden sol·licitar adaptació en les proves d'accés a la universitat aquelles persones que complisquen els requisits següents:  
a) Es presenten a les proves d'accés des d'alguna de les situacions següents:  
- Estar cursant estudis de segon de Batxillerat.  
- Disposar d'un títol de grau superior de Formació Professional.  
- Majors de 25, 40 i 45 anys que s'inscriguen en les proves d'accés específiques.  
- Disposar de titulacions que permeten la seua participació en les proves d'accés a la universitat.  
- Presentar-se a les proves d'accés a la universitat per segona o successives vegades.  
b) Tinguen necessitats específiques de suport educatiu, degudament acreditades, derivades de les circumstàncies personals següents:  
- Discapacitat auditiva.  
- Discapacitat visual.  
- Discapacitat motriu.  
- Trastorn mental  
- Trastorn de conducta.  
- Trastorns de l'espectre de l'autisme (TEA).  
- Dificultats específiques d'aprenentatge.  
- Trastorn per dèficit d'atenció i/o hiperactivitat (TDAH).  
- Trastorns de la comunicació, el llenguatge i la parla.  
- Trastorns associats a causa orgànica o fisiològica.  
- Altres trastorns del desenvolupament neurològic.  
c) En el cas de l'alumnat escolaritzat, les adaptacions sol·licitades o adaptacions de caràcter similar han d'haver-se aplicat amb anterioritat a l'inici i durant els ensenyaments cursats, excepte que concórreguen situacions sobrevingudes degudament justificades, i estar acreditades, d'acord amb l'especificat en el resolc sisé.  
En el cas de les persones que no estan escolaritzades, hauran d'acreditar, d'acord amb l'especificat en el resolc sisé, que estes adaptacions són necessàries per a l'accés a la informació, a la comunicació i a l'aprenentatge.  
  
Tercer. Tipus d'adaptacions d'accés  
1. Amb caràcter general i per al conjunt de les persones participants, es tindran en compte les condicions d'accessibilitat següents:  
a) Garantir l'accessibilitat física i sensorial del recinte, especialment quan participen persones amb mobilitat reduïda o limitacions sensorials.  
  
b) Garantir l'accessibilitat cognitiva, utilitzant mesures de senyalització, d'organització física dels espais i de suport a la comunicació, amb l'objectiu de facilitar la comprensió del context.  
c) Explicar clarament l'estructura i les parts de la prova.  
d) Presentar la informació de manera clara, tant en les instruccions orals com en l'enunciat dels exercicis, evitant l'excés d'informació, la informació redundant, l'ús de termes imprecisos, ambigus o el doble sentit, amb la finalitat que tot l'alumnat puga comprendre les instruccions que es donen durant la prova.  
e) Utilitzar indicacions per al control del temps, destacant clarament l'inici, la duració de les parts, el temps restant i el final de la prova.  
  
2. Amb caràcter orientatiu, les persones que acrediten necessitats específiques de suport educatiu poden sol·licitar les adaptacions d'accés següents:  
a) Adaptacions en temps i en espais:  
- Ampliació del temps per a realitzar les proves: 25 % o 50 %.  
\_Pauses durant la prova  
- Compensació de temps en cas de paralització de la prova per necessitat justificada.  
- Ubicació específica a l'aula: primeres files, seient o taula apartada, allunyament de focus de llum, de sorolls o d'altres interferències.  
- Modificació de les condicions d'il·luminació.  
- Ubicació en una aula de suport  
- Ús de taps d'orelles per a la reducció o cancel·lació de so.  
- Alçar-se dins de l'aula durant la realització de la prova.  
- Eixir de l'aula (bany, corredor, etc.) durant la realització de la prova.  
- Romandre a l'aula durant les pauses o els períodes de descans.  
  
- Menjar o beure a l'aula durant la realització de la prova.  
- Autoadministració de medicació durant la realització de la prova.  
  
b) Adaptacions en el format de la prova:  
- Text amb font de lletra accessible, tipus verdana, de grandària 12 i interlineat a 1,5 línies (excepte estudiantat amb discapacitat visual que se li aplicarà la mesura personalitzada indicada en l'informe corresponent)  
- Prova en Braille o combinació de Braille amb altres formats.  
- Edició sense taules i imatges.  
- Descripció de gràfics, mapes, imatges, etc.  
- Substitució de colors per trames o escales de grisos.  
- Lectura en veu alta dels enunciats o presentació mitjançant gravacions.  
- Proporcionar per altres mitjans les instruccions orals que es donen durant la prova.  
c) Recursos tècnics i materials:  
- Ordinador, sense corrector ortogràfic i sense connexió a internet.  
- Comunicador.  
- Emissora digital.  
- Lupa.  
- Màquina Perkins.  
- Braille parlat.  
- Programari específic.  
- Mesa adaptada.  
- Silla adaptada.  
- Plantilla de paper pautat.  
- Transparència de color per a llegir les preguntes de l'examen.  
- Altres productes de suport i dispositius tecnològics per a l'accés a la informació i a la comunicació.  
d) Suports personals:  
- Persona de suport.  
- Intèrpret de llengua de signes.  
- Atenció més personalitzada per part de les persones examinadores durant l'examen i en el moment en què este s'entrega.  
e) Adequació dels criteris d'avaluació:  
- Reducció de la penalització per faltes d'ortografia.  
En l'annex I s'indiquen, amb caràcter orientatiu, les adaptacions que poden realitzar-se per a les diferents situacions de necessitats específiques de suport educatiu.  
3. Les adaptacions d'accés que se sol·liciten hauran de ser les mateixes o de caràcter semblant a les quals la persona utilitza habitualment per a la interacció amb l'entorn i l'accés a la informació, la comunicació i l'aprenentatge. Seguint este mateix criteri, podran proposar-se altres adaptacions no recollides en el punt anterior, sempre que estiguen degudament justificades.  
4. En el cas que a la persona se li autoritzen adaptacions que impliquen recursos personals, materials o tecnològics específics, hauran de ser aquells que utilitza habitualment.  
5. Les adaptacions d'ampliació de temps o per altres circumstàncies poden implicar que les persones a les quals s'han autoritzat estes realitzen les proves en aules diferents a les utilitzades amb caràcter general per la resta dels participants.  
  
Quart. Subcomissió de suport educatiu  
1. La subcomissió de suport educatiu, d'acord amb el Decret 38/2021, depén de la Comissió gestora de les proves d'accés a la universitat i té les funcions relacionades amb els processos de sol·licitud d'adaptacions per als exàmens de les proves d'accés a la universitat i amb la resolució d'estes.  
2. La subcomissió de suport educatiu tindrà la composició següent:  
  
a) La persona que exercisca la titularitat de la coordinació de la prova d'accés a la universitat.  
b) Una persona representant dels cossos docents, de cada una de les universitats públiques valencianes, designada pel respectiu rector o la respectiva rectora. Esta persona serà la mateixa que la designada per a formar part de la subcomissió acadèmica.  
c) Una persona responsable de les mesures de suport educatiu designada per cada una de les universitats públiques valencianes, designada pel respectiu rector o la respectiva rectora.  
d) Una persona representant de la inspecció d'educació, designada per la persona titular de la Conselleria d'Educació, Universitats i Ocupació.  
e) Dos persones designades per la persona titular de la Direcció General d'Innovació i Inclusió Educativa.  
f) Una persona funcionària designada per la persona titular de la Direcció General d'Universitats.  
3. Per a l'exercici de les seues funcions, la Subcomissió de suport educatiu i les universitats comptaran amb l'assessorament del personal de les unitats especialitzades d'orientació (UEO). Les UEO podran recollir la informació addicional, dels centres educatius i de les persones interessades, que ajude a valorar i identificar amb una major precisió les necessitats específiques de suport i les adaptacions necessàries per a donar-los resposta.  
4. La subcomissió de suport educatiu podrà consultar la informació de l'alumnat sol·licitant en el sistema de gestió ITACA, referida a la seua història escolar en les etapes anteriors, en el Batxillerat o en la Formació Professional de grau superior.  
  
Cinqué. Procediment per a determinar les adaptacions en les proves d'accés a la universitat  
El procediment per a determinar les adaptacions en les proves d'accés a la universitat és el següent:  
5.1. Presentació de sol·licituds  
1. La presentació de sol·licituds es realitzarà segons les circumstàncies des de les quals es participe:  
a) Alumnat que està escolaritzat en centres educatius situats en el territori valencià que disposen de personal d'orientació educativa, rep mesures de suport educatiu en el seu centre i complix els requisits per a presentar-se a les proves d'accés a la universitat:  
- Presentació: secretaria del centre educatiu.  
- Documentació:  
· Sol·licitud d'adaptació (annex II).  
· Documentació acreditativa, d'acord amb el resolc sisé d'esta resolució.  
b) Alumnat escolaritzat en centres educatius situats fora del territori valencià que rep mesures de suport educatiu en el seu centre i complix els requisits per a presentar-se a les proves d'accés a la universitat:  
  
- Presentació: universitat corresponent.  
- Documentació:  
· Sol·licitud d'adaptació (annex II).  
· Documentació acreditativa, d'acord amb el resolc sisé d'esta resolució.  
c) Persones que requerixen mesures de suport educatiu i opten a presentar-se de nou a les proves d'accés a la universitat, havent-se presentat en cursos anteriors:  
- Presentació: universitat corresponent.  
- Documentació:  
· Sol·licitud d'adaptació (annex II).  
· Documentació acreditativa, d'acord amb el resolc sisé d'esta resolució.  
d) Persones que es presenten a les proves d'accés a la universitat per a majors de 25, 40 o 45 anys i requerixen mesures de suport educatiu:  
  
- Presentació: universitat corresponent.  
- Documentació:  
· Sol·licitud d'adaptació (annex III).  
· Documentació acreditativa, d'acord amb el resolc sisé d'esta resolució.  
2. En el cas que l'alumnat siga menor d'edat, les sol·licituds hauran de formalitzar-les els seus pares, les seues mares o les persones representants legals.  
3. La presentació de la sol·licitud comportarà que les persones sol·licitants donen la seua autorització a les universitats, a la subcomissió de suport educatiu i a les unitats especialitzades d'orientació perquè tracten les dades personals i recullen la informació addicional que siga necessària per a prendre decisions sobre les adaptacions més adequades en cada cas.  
4. El centre educatiu realitzarà actuacions de difusió de la informació perquè l'alumnat que complisca els requisits per a presentar-se a les proves d'accés i requerix mesures de suport educatiu, així com les seues famílies o representants legals, coneguen el procediment d'adaptació en les proves d'accés a la universitat i els terminis de presentació de sol·licituds. En els casos que siga necessari, el professorat d'orientació educativa o qui presta este servici en el centre proporcionarà un assessorament i un acompanyament personalitzats a l'alumnat i a les famílies.  
  
5.2. Realització dels informes sociopsicopedagògics  
1. El personal d'orientació educativa dels centres sostinguts amb fons públics i, si disposen d'ells, dels centres privats no concertats, es reunirà amb els equips educatius corresponents per a valorar les sol·licituds d'adaptació rebudes, tenint en compte les necessitats específiques de suport educatiu en el moment actual i les adaptacions que se li han realitzat al llarg del curs i de la seua història escolar.  
2. D'acord amb això i amb la informació complementària que siga necessària per a determinar o justificar les necessitats de suport, el personal d'orientació educativa emetrà un informe sociopsicopedagògic específic per a l'adaptació en les proves d'accés a la universitat del curs 2023/24. Així mateix, realitzarà el preceptiu tràmit d'audiència amb l'alumnat i amb la família o representants legals, en el qual els comunicarà la proposta d'adaptació i els entregarà una còpia de l'informe sociopsicopedagògic.  
3. En els centres sostinguts amb fons públics, els informes sociopsicopedagògics han d'emetre's exclusivament en el mòdul d'inclusió d'ITACA 3. Els informes sociopsicopedagògics dels centres privats no concertats, en el cas que disposen de personal que presta el servici d'orientació educativa, hauran de realitzar-se en un programa d'edició de textos, tenint en compte que no tenen accés al mòdul d'inclusió d'ITACA 3.  
4. L'informe sociopsicopedagògic ha d'acreditar les circumstàncies personals de l'alumnat, d'acord amb el que es disposa en el resolc seté de la Resolució de 23 de desembre de 2021, de la directora general d'Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats.  
5. En la realització de l'informe sociopsicopedagògic es tindran en compte les consideracions següents:  
a) En el motiu, s'ha de seleccionar «Proves accés (EBAU, EOI, cicles formatius...)».  
b) En la proposta de mesures se seleccionarà «Adaptació de les proves d'accés als ensenyaments postobligatoris i de règim especial».  
c) En l'apartat de «Justificació i orientacions per al desenvolupament i avaluació de les mesures proposades», s'indicarà, de manera clara, la proposta específica de les adaptacions d'accés que l'alumnat requerix per a la realització de les proves d'accés a la universitat. Així mateix, s'inclourà la justificació d'estes i, si és el cas, les observacions necessàries que justifiquen alguna situació excepcional no recollida en esta resolució.  
Per a l'alumnat que no tinga una història documentada de dificultats específiques d'aprenentatge, l'informe inclourà els resultats de l'avaluació realitzada pel professorat d'orientació educativa, amb indicació de les proves estandarditzades d'aplicació individual administrades i les puntuacions obtingudes. Així mateix, es justificarà que complix els criteris establits en les classificacions internacionals (DSM o CIE).  
  
5.3. Remissió de sol·licituds  
1. Finalitzat el termini per a la realització dels informes sociopsicopedagògics, els centres educatius els remetran, juntament amb les sol·licituds i la documentació acreditativa, a les universitats corresponents, per la via que estes indiquen.  
2. Els centres privats no concertats que no disposen de personal que presta el servici d'orientació educativa i que, per este motiu, no poden emetre l'informe sociopsicopedagògic, remetran a les universitats les sol·licituds i la documentació acreditativa.  
3. Les universitats gestionaran la recepció de sol·licituds i les remetran a la subcomissió de suport educatiu, perquè les estudie i resolga.  
  
5.4. Recepció i valoració de sol·licituds per la subcomissió de suport educatiu  
Rebudes les sol·licituds, la subcomissió de suport educatiu procedirà a valorar-les, amb l'assessorament de les unitats especialitzades d'orientació, i emetrà les resolucions d'adaptació corresponents.  
5.5. Comunicació  
1. Per a l'alumnat escolaritzat, les comunicacions s'enviaran als centres educatius perquè les posen en coneixement de les persones interessades o els seus representants legals.  
2. Per a les persones no escolaritzades, la comunicació es realitzarà directament a la persona interessada o als seus representants legals.  
5.6. Al·legacions  
En el cas que les persones interessades o representants legals no estigueren d'acord amb la resolució d'adaptacions, podran formular al·legacions a esta, aportant la documentació addicional justificativa, en el termini especificat en el calendari del procediment i de la mateixa manera en què es va presentar la sol·licitud:  
a) A través del centre educatiu: alumnat escolaritzat en centres educatius situats en el territori valencià.  
b) Directament en la universitat: alumnat escolaritzat en centres educatius situats fora del territori valencià, persones que es presenten de nou i persones majors de 25, 40 i 45 anys.  
5.7. Resolució de les al·legacions  
1. Transcorregut el termini de presentació d'al·legacions, la subcomissió de suport educatiu les valorarà, amb l'assessorament de les unitats especialitzades d'orientació, i emetrà les resolucions d'adaptació definitives.  
2. Contra la decisió de la subcomissió de suport educatiu, es pot interposar un recurs d'alçada davant la comissió gestora de les proves d'accés a la universitat, d'acord amb la Llei 39/2015, d'1 d'octubre, del procediment administratiu comú de les administracions públiques.  
  
  
Sisé. Documentació  
1. A l'efecte del procediment d'adaptació en les proves d'accés a la universitat, només s'admetrà la documentació següent:  
a) Informe sociopsicopedagògic  
Este informe té caràcter obligatori per a l'alumnat escolaritzat en centres que disposen de professionals que presten el servici d'orientació educativa.  
En aquelles situacions d'alumnat amb trastorn associat a causa orgànica o fisiològica estarà exempt de presentar informe sociopsicopedagògic sempre que no haja necessitat d'una avaluació sociopsicopedagògica prèviament. No obstant això, es registraran les mesures d'accés que li hagen estat aplicant en el centre educatiu. Estes mesures s'emplenaran en l'apartat D de l'annex II, per part del tutor o tutora, assessorat pel professorat d'orientació educativa. S'adjuntarà obligatòriament l'informe mèdic corresponent.  
L'alumnat que participa des de centres que no estan situats en el territori valencià haurà de presentar l'informe sociopsicopedagògic realitzat pel departament d'orientació del centre on estiga escolaritzat.  
  
Quedarà exempt de presentar l'informe sociopsicopedagògic l'alumnat escolaritzat en centres privats no concertats que no compten amb personal que presta el servici d'orientació educativa. En defecte d'això, s'haurà d'adjuntar el certificat de la titularitat del centre que acredite les adaptacions que s'estan aplicant a l'alumnat (annex IV), a més de la documentació acreditativa d'estes circumstàncies, segons el que es disposa en este resolc.  
b) Certificat del grau de discapacitat i dictamen tècnic facultatiu  
  
Estos documents han de tindre vigència en el moment de la sol·licitud i acreditar un grau de discapacitat igual o superior al 33 %.  
Estaran emesos pel centre de valoració i orientació de discapacitats i l'equip de valoració i orientació que corresponga, dependents de la conselleria competent en la matèria o l'òrgan equivalent d'altres administracions autonòmiques. En el cas que el certificat de discapacitat es trobe en tràmit, s'aportarà una còpia de la sol·licitud i dels informes presentats per a la valoració.  
c) Informes clínics o certificats mèdics  
Els informes i certificats mèdics han de tindre una antiguitat no superior a dos anys respecte a la data de presentació de sol·licituds. Estaran emesos per professionals del sistema públic de salut que tracten habitualment a la persona sol·licitant o d'entitats concertades o que tenen conveni amb la Seguretat Social o règims especials, amb indicació del diagnòstic i la data inicial d'este.  
En el cas que s'al·leguen situacions de salut mental, els informes han d'estar actualitzats al curs actual. Estaran emesos per les unitats de salut mental del sistema públic de salut que tracten habitualment a la persona sol·licitant o d'entitats concertades o que tinguen conveni amb la Seguretat Social o règims especials, amb indicació del diagnòstic i la data inicial d'este. S'aportarà també el pla terapèutic corresponent en el cas que es dispose d'este.  
  
Les persones que aporten informes mèdics d'entitats concertades o que tinguen conveni amb règims especials han d'aportar una còpia de les dos cares de la targeta d'afiliació al règim especial on consten com a beneficiàries.  
d) Informes psicològics  
Han d'estar realitzats en el curs actual per persones professionals col·legiades de psicologia clínica. Indicaran el diagnòstic clínic i justificaran les necessitats específiques de suport educatiu.  
Sense perjuí d'això, quan les circumstàncies estiguen relacionades amb situacions mèdiques o de salut mental, hauran d'aportar-se també els informes mèdics corresponents indicats en l'apartat 1.c d'este resolc.  
  
Els informes psicològics tindran caràcter obligatori per a les persones que al·leguen dificultats específiques d'aprenentatge i que no estiguen escolaritzades o ho estiguen en centres que no disposen de personal que preste el servici d'orientació educativa. En este cas, inclouran la relació de les proves estandarditzades d'aplicació individual administrades i les puntuacions obtingudes. Així mateix, justificaran que complix els criteris establits en les classificacions internacionals (DSM o CIE).  
  
e) Una altra documentació educativa i acadèmica  
Les persones participants podran presentar tota aquella documentació de caràcter educatiu i acadèmic que justifique les necessitats de suport al·legades, les adaptacions sol·licitades i que estes dificultats eren presents amb anterioritat. S'inclouen en este apartat els informes d'avaluació, els plans d'actuació personalitzats, els informes sociopsicopedagògics anteriors i la documentació de l'expedient acadèmic, entre altres.  
2. La documentació aportada no es retornarà a les persones interessades i quedarà custodiada per les universitats fins que es complisca el termini legal perquè puga ser destruïda.  
3. D'acord amb el Ministeri d'Afers exteriors, Unió Europea i Cooperació (MAEUEC) d'Espanya, els documents públics estrangers destinats a presentar-se en l'Administració espanyola han de complir els requisits següents:  
a) Ha de tractar-se de documents originals o de còpies certificades pel mateix organisme que va expedir el document original.  
b) Llevat que hi haja algun instrument jurídic que eximira d'esta obligació, els documents públics estrangers han de ser legalitzats per a tindre validesa a Espanya. Es podran legalitzar en la secció pertinent del MAUEC o bé els documents hauran de contindre la postil·la de l'Haia, emesa per l'òrgan competent del país on s'han expedit.  
  
c) Han d'estar traduïts al castellà.  
El Reglament (UE) 2016/1191 eximix de traducció als documents públics d'un estat membre de la UE que vagen acompanyats d'un imprés estàndard multilingüe dels previstos en els seus annexos i les traduccions jurades realitzades per personal habilitat per a això en virtut del dret d'un estat membre de la Unió Europea.  
Per als documents no exempts de traducció, només s'admetran les traduccions següents:  
- Realitzades a Espanya per un traductor o intèrpret jurat nomenat pel MAEUEC d'Espanya. Estes traduccions estan exemptes de legalització i són vàlides sense necessitat de cap tràmit addicional.  
- Realitzades o assumides com a pròpies per una representació diplomàtica o consular espanyola a l'estranger. Estes traduccions requerixen ser legalitzades per la secció pertinent del MAEUEC.  
- Realitzades per la representació diplomàtica o consular a Espanya de l'estat que emet el document. Estes traduccions requerixen ser legalitzades per la secció pertinent del MAEUEC.  
  
Seté. Declaració responsable  
1. La presentació de la sol·licitud per part de les persones interessades o representants legals implica l'acceptació expressa de què disposen de la documentació que acredita les circumstàncies al·legades i que esta és verídica, segons l'article 69 de la Llei 39/2015, d'1 d'octubre, del procediment administratiu comú de les administracions públiques.  
  
2. Així mateix, els informes presentats i les propostes d'adaptació han d'ajustar-se als codis ètics i deontològics professionals, sempre garantint la seua objectivitat i veracitat.  
3. En cas que la subcomissió de suport educatiu o les universitats detecten casos de falsedat documental o males pràctiques professionals, ho posaran en coneixement dels col·legis professionals corresponents o de les autoritats competents.  
  
Huité. Comunicacions  
Totes les comunicacions amb les persones sol·licitants es realitzaran per mitjans telemàtics i han d'ajustar-se a la normativa que s'aplica en el tractament de les dades de caràcter personal i els corresponents registres d'activitat de tractament (RAT) de la Conselleria d'Educació, Universitats i Ocupació  
  
Nové. Petició d'informació a altres administracions  
1. Mitjançant la presentació de la sol·licitud, s'autoritza expressament que les dades reflectides puguen ser comprovades per les diferents administracions públiques per a la seua verificació.  
2. En cas que hi haja una discrepància entre les dades de la sol·licitud i les dades registrades per l'administració corresponent, la universitat a la qual s'ha sol·licitat l'adaptació de la prova podrà adoptar les accions pertinents segons la normativa vigent.  
  
Dècim. Circumstàncies sobrevingudes  
1. En el cas que en una persona inscrita per a la realització de la prova d'accés a la universitat concorregueren causes de força major que li impediren la realització d'esta en igualtat de condicions que la resta de les persones inscrites, podrà realitzar una sol·licitud extraordinària a la universitat a la qual està inscrita, adjuntant la documentació que acredite estes circumstàncies sobrevingudes.  
2. La subcomissió de suport educatiu, una vegada valorades les sol·licituds extraordinàries, decidirà si s'admeten a tràmit o es desestimen, i informarà la persona interessada o representants legals del resultat d'esta decisió.  
  
Onzé. Vigència de les adaptacions  
1. Les adaptacions concedides són aplicables de manera exclusiva per a les proves d'accés a la universitat convocades l'any en què s'ha emés la resolució individual d'adaptació.  
2. Per a les adaptacions d'accés en el grau universitari al qual accedirà l'alumnat, serà preceptiva una valoració per part del servici competent en atenció a l'estudiantat amb necessitats específiques de suport educatiu de la universitat receptora.  
  
Dotzé. Calendari  
1. El calendari de les diferents fases del procediment regulat en esta resolució és el que s'especifica en l'annex V d'esta resolució.  
  
2. No s'acceptaran peticions d'adaptacions fora dels terminis establits, excepte en el cas que concórreguen situacions sobrevingudes degudament justificades d'acord amb l'especificat en el resolc dècim.  
  
  
Tretzé. Difusió  
1. La difusió de la present resolució es realitzarà a través del Diari Oficial de la Generalitat Valenciana.  
2. Així mateix, la Conselleria d'Educació, Universitats i Ocupació inclourà en la seua pàgina web la documentació i la informació referida al procediment i difondran el seu contingut a les universitats i als centres docents que impartixen Batxillerat i cicles formatius.  
- Conselleria d'Educació, Universitats i Ocupació:  
https://ceice.gva.es/es/web/inclusioeducativa/accessibilitat  
https://ceice.gva.es/es/web/universidad/informacion-pau  
  
Catorzé. Entrada en vigor  
La present resolució entrarà en vigor des de l'endemà de la publicació en el Diari Oficial de la Generalitat Valenciana.  
  
Contra esta resolució, que no posa fi a la via administrativa, podrà interposar-se un recurs d'alçada davant la persona titular de la Secretaria Autonòmica d'Educació o de la persona titular de la Secretaria Autonòmica d'Universitats, en el termini d'un mes, comptat des de l'endemà de la publicació en el Diari Oficial de la Generalitat Valenciana, de conformitat amb els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 27 de desembre de 2023.- La directora general d'Innovació i Inclusió Educativa: M. Rosario Escrig Llinares. El director general d'Universitats: José Antonio Pérez Juan.